“ศรีสุวรรณ” ชง สตง.สอบ “ประวิตร” ผลาญงบกว่า 20 ลบ.เที่ยวบินฮาวาย
"ศรีสุวรรณ" ชง สตง.สอบ "ประวิตร" ผลาญงบกว่า 20 ลบ.เที่ยวบินฮาวาย
5 ต.ค. 2559

นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย เปิดเผยว่า ได้เข้ายื่นหนังสือให้สำนักงานตรวจเงินแผ่นดิน (สตง.) ตรวจสอบค่าใช้จ่ายการเดินทางประชุมรัฐมนตรีกลาโหมอาเซียน-สหรัฐ ของพล.อ.ประวิตร วงษ์สุวรรณ รองนายกรัฐมนตรีและรมว.กลาโหมและคณะ 38 คนที่รัฐฮาวาย โดยใช้เครื่องบินแบบเหมาลำโบอิง 747-400 ซึ่งมีระวางบรรทุกได้ถึง 416 คน โดยต้องเสียค่าใช้จ่ายไปกว่า 20 ล้านบาท โดยเฉพาะค่าอาหารบนเครื่องบินมูลค่า 6 แสนบาท ซึ่งปรากฎเมนูอาหารไข่ปลาคาเวียร์อยู่ด้วย
ทั้งนี้ เพื่อให้ สตง.ตรวจสอบว่าการกระทำดังกล่าวเข้าข่ายความผิดตาม พ.ร.บ.ประกอบรัฐธรรมนูญว่าด้วยการตรวจเงินแผ่นดิน 2542 หรือไม่ เนื่องจากกรณีดังกล่าวน่าจะเป็นการดำเนินการที่ขัดต่อนโยบายของรัฐบาลและหรือนายกรัฐมนตรีเกี่ยวกับความประหยัดและพอเพียง รวมทั้งขัดต่อค่านิยม 12 ประการของนายกรัฐมนตรีอีกด้วย
 